title: A Tanács 2014/129/KKBP határozata ( 2014. március 10. ) a tömegpusztító fegyverek elterjedése elleni EU-stratégia végrehajtását támogató, nonproliferációval foglalkozó független szellemi műhelyek európai hálózatának a támogatásáról

text:
               12.3.2014

               HU

               Az Európai Unió Hivatalos Lapja

               L 71/3

      A TANÁCS 2014/129/KKBP HATÁROZATA

   (2014. március 10.)
   a tömegpusztító fegyverek elterjedése elleni EU-stratégia végrehajtását támogató, nonproliferációval foglalkozó független szellemi műhelyek európai hálózatának a támogatásáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 26. cikke (2) bekezdésére és 31. cikke (1) bekezdésére,
   mivel:

               (1)

               Az Európai Tanács 2003. december 12-én elfogadta a tömegpusztító fegyverek elterjedése elleni EU-stratégiát, amelynek III. fejezete tartalmazza az ilyen fegyverek elterjedése elleni küzdelem érdekében az Unióban és a harmadik országokban egyaránt meghozandó intézkedések listáját.

               (2)

               Az Unió aktívan végrehajtja a tömegpusztító fegyverek elterjedése elleni EU-stratégiát, és érvényt szerez a stratégia III. fejezetében felsorolt intézkedéseknek, így például a szükséges uniós struktúrák kialakításának.

               (3)

               A Tanács 2008. december 8-án következtetéseket fogadott el és szintén elfogadta „A tömegpusztító fegyverek és hordozóeszközeik elterjedése elleni küzdelemre irányuló európai uniós fellépés új irányai” (a továbbiakban: „A fellépés új irányai”) című dokumentumot, amely szerint a tömegpusztító fegyverek elterjedése továbbra is az egyik legnagyobb biztonsági kihívást jelenti, és a nonproliferációs politika a közös kül- és biztonságpolitika (KKBP) lényeges részét képezi.

               (4)

               „A fellépés új irányai” című dokumentumban a Tanács felszólítja a hatáskörrel rendelkező tanácsi formációkat és szerveket, a Bizottságot, egyéb intézményeket és a tagállamokat, hogy az említett dokumentum alapján hozzanak konkrét intézkedéseket.

               (5)

               „A fellépés új irányai” című dokumentumban a Tanács hangsúlyozza, hogy a proliferáció megelőzése érdekében tett uniós fellépés számára előnyös lehet, ha azt egy olyan nem kormányzati nonproliferációs hálózat támogatja, amely összekapcsolja az Unió stratégiai területeire szakosodott külpolitikai intézményeket és kutatóközpontokat, miközben épít a már meglévő hasznos hálózatokra is. Ez a hálózat kiterjeszthető olyan harmadik országbeli szervezetekre, amelyekkel az Unió konkrét nonproliferációs párbeszédet folytat.

               (6)

               Az Európai Tanács 2005. december 15-én és 16-án elfogadta a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégiát (a továbbiakban: EU SALW stratégia), amely meghatározza a kézi- és könnyűfegyverek (SALW) területére vonatkozó uniós fellépés irányvonalait. Az EU SALW stratégia szemlélete szerint a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme komoly veszélyt jelent a nemzetközi békére és biztonságra.

               (7)

               Az EU SALW stratégia egyik célkitűzése a hatékony többoldalúság fokozása a kézi- és könnyűfegyverek, valamint az azokhoz szükséges lőszerek kínálata és destabilizáló terjedése elleni nemzetközi, regionális, illetve az Unión és tagállamain belüli mechanizmusok kifejlesztése érdekében.

               (8)

               A Tanács 2010. július 26-án elfogadta a 2010/430/KKBP határozatot (1), amellyel létrehozta a nonproliferációval foglalkozó független szellemi műhelyek európai hálózatát és amely biztosítja, hogy az említett határozat technikai végrehajtását a az EU Nonproliferációs Konzorciuma (a továbbiakban: a Konzorcium) végzi..

               (9)

               A Konzorcium mint a támogatás egyetlen kedvezményezettje melletti döntést ebben az esetben az indokolja, hogy az Unió – a tagállamok támogatása révén – az európai szellemi műhelyek hálózatával olyan gyümölcsöző együttműködést kíván folytatni, amely hozzájárul egy közös európai nonproliferációs és leszerelési kultúra kialakításához, és amely segíti az Uniót az e területekkel kapcsolatos szakpolitikái kidolgozásában és megformálásában, továbbá fokozza az Unió láthatóságát. Ebben az esetben a Konzorcium jellegéből adódóan 100 %-os finanszírozásra van szükség, mivel a Konzorciumot az Unió hozta létre és teljes egészében az uniós támogatásoktól függ. A Konzorciumnak nincsenek az Uniótól független anyagi forrásai, sem egyéb adományok gyűjtésére való törvényes felhatalmazása. Ezenkívül a Konzorcium a négy irányító szellemi műhelyen túl egy olyan hálózatot alakított ki, amelyhez több mint 60 szellemi műhely és kutatóközpont tartozik, amelyek az Unióban a nem kormányzati szervezeteknél rendelkezésre álló szinte minden szakismeretet képviselnek.

               (10)

               A Konzorcium eddig két szemináriumot szervezett az uniós szakértőknek (2011 májusában és 2013 júniusában Brüsszelben) és két nagyszabású nemzetközi nonproliferációs konferenciát tartott (2012 februárjában és 2013. szeptember–októberében Brüsszelben), továbbá e témával foglalkozó 31 szakpolitikai dokumentumot jelentetett meg a honlapján. A Konzorcium honlapja 2011 tavaszán indult és azóta rendszeresen frissítik, többek között a kéthavonta megjelenő, nonproliferation.eu elnevezésű elektronikus hírlevél közzétételével. Elindulása óta több mint 60 független európai szellemi műhely csatlakozott a Konzorcium hálózatához.

               (11)

               A 2010/799/KKBP (2) és a 2012/422/KKBP (3) tanácsi határozatok értelmében a Konzorcium megbízást kapott két szeminárium megszervezésére: a 2011 júliusában Brüsszelben tartott szeminárium a „bizalomépítés ösztönzésére”, a 2012 novemberében Brüsszelben tartott szeminárium pedig a „tömegpusztító fegyverektől és hordozóeszközeiktől mentes közel-keleti térség létrehozását célzó folyamat támogatására” irányult, továbbá a 2013/43/KKBP tanácsi rendelet (4) értelmében a Konzorcium megbízást kapott két zártkörű szeminárium megszervezésére, amelyek annak elősegítését célozták, hogy a 2013. márciusi ENSZ-konferencián sikerrel záruljanak a fegyverkereskedelmi szerződéssel kapcsolatos tárgyalások,

         ELFOGADTA EZT A HATÁROZATOT:
   1. cikk
   (1)   A hatékony többoldalúság, a megelőzés és a harmadik országokkal folytatott együttműködés elvén alapuló, a tömegpusztító fegyverek elterjedése elleni EU-stratégia eredményesebb végrehajtásához való hozzájárulás céljából a Tanács 3 évvel meghosszabbítja a nonproliferációval foglalkozó független szellemi műhelyek európai hálózata tevékenységeinek folyamatos elősegítését és támogatását az alábbi célok előmozdítása érdekében:

               a)

               a politikai és a biztonsági vonatkozású párbeszéd, valamint a tömegpusztító fegyverek és hordozóeszközeik elterjedése elleni küzdelemre irányuló intézkedéseknek a civil társadalom és különösen a szakértők, a kutatók és a tudományos szakemberek általi hosszú távú megvitatásának ösztönzése;

               b)

               lehetőség biztosítása a Tanács érintett előkészítő szervei számára, hogy a nonproliferációval kapcsolatos kérdésekről konzultálhassanak a hálózattal, és annak lehetővé tétele, hogy a tagállamok képviselői részt vehessenek a hálózat találkozóin;

               c)

               hasznos fórum kialakítása az Unió és a nemzetközi közösség nonproliferációs fellépéséhez, különösen az Unió külügyi és biztonságpolitikai főképviselője megbízottjainak benyújtott jelentések és/vagy ajánlások révén;

               d)

               hozzájárulás ahhoz, hogy a harmadik országok jobban felismerjék a proliferációs kihívásokat és az Unióval a multilaterális fórumokon – különösen az Egyesült Nemzetek Szervezetének keretében – való együttműködés szükségességét annak érdekében, hogy világszerte megelőzzék, leállítsák és – amennyiben lehetséges – megszüntessék az aggodalomra okot adó proliferációs programokat, illetve elrettentsenek ezektől;

               e)

               a nonproliferációs és a leszerelési kérdések vonatkozásában az uniós és harmadik országbeli szellemi műhelyek és kormányok szakértelmének és intézményi kapacitásának fejlesztéséhez való hozzájárulás.

         (2)   Az EU SALW stratégia fényében a nonproliferációval foglalkozó független szellemi műhelyek európai hálózatának tevékenységi köre nem korlátozódhat a tömegpusztító fegyverek és hordozóeszközeik elterjedése jelentette fenyegetésekkel kapcsolatos kérdések megvizsgálására, hanem ki kell, hogy terjedjen a hagyományos fegyverekkel – így például a kézi- és könnyűfegyverekkel – kapcsolatos kérdésekre is. A hagyományos fegyverekkel kapcsolatos kérdéseknek a hálózat tevékenységi körébe való felvétele kiváló eszköz az EU SALW stratégia és a hagyományos fegyverekkel kapcsolatos uniós politika végrehajtása keretében az e területre irányuló uniós fellépésről folytatott párbeszédhez és ajánláshoz.
   (3)   Ezzel összefüggésben az Unió által támogatandó projekteknek a következő konkrét tevékenységekre kell kiterjedniük:

               a)

               a nem hagyományos és a hagyományos fegyverekre egyaránt kiterjedő, a nonproliferációval és a leszereléssel kapcsolatos kérdések teljes körét magában foglaló, a szakértőknek és a gyakorlati szakembereknek szánt három, éves gyakoriságú konzultációs találkozó és legfeljebb hét ad hoc szeminárium megrendezésének lehetővé tétele, a főképviselő megbízottjainak benyújtandó jelentések és/vagy ajánlások elkészítése céljából;

               b)

               a Konzorciumon belül ügyfélszolgálat kialakítása a nem hagyományos és a hagyományos fegyverekre egyaránt kiterjedő, a nonproliferációval és a leszereléssel kapcsolatos kérdések teljes körét magában foglaló területekre vonatkozó ad hoc szakértelem biztosítása céljából, kéthetes időszakon belüli válaszadáshoz;

               c)

               a tömegpusztító fegyverek elterjedése elleni EU-stratégia és az EU SALW stratégia, valamint az uniós intézmények és az uniós szellemi műhelyek e téren betöltött szerepe nemzetközi elősegítését célzó, nonproliferációs és leszerelési kérdésekkel foglalkozó, harmadik országok és a civil társadalom részvételével tartandó három nagyszabású éves konferencia megrendezésének lehetővé tétele, az e területre vonatkozó uniós szakpolitikák láthatóságának fokozása és a főképviselő megbízottjainak benyújtandó jelentések és/vagy ajánlások elkészítése céljából;

               d)

               a tömegpusztító és a hagyományos fegyverek – így például a kézi- és könnyűfegyverek – elterjedésének megelőzésével kapcsolatos kérdések vizsgálatát végző szellemi műhelyek hálózatán belül a kapcsolattartást elősegítő és a kutatói párbeszédet előmozdító internetes platform igazgatásának és fejlesztésének, valamint a nonproliferációval és a leszereléssel foglalkozó szakértők új nemzedéke oktatásának lehetővé tétele;

               e)

               annak lehetővé tétele, hogy növekedjen az uniós és a harmadik országbeli szellemi műhelyek és kormányok tájékozottsága a nonproliferációval kapcsolatban, valamint hogy ezen a téren nagyobb szakértelemmel és intézményi kapacitással rendelkezzenek;

               f)

               a Konzorcium által végzett átfogó kutatási tevékenységek keretében a tagállamok és az Európai Külügyi Szolgálat (EKSZ) által javasolt témák megvizsgálása.

         A projektek részletes leírása a mellékletben található.
   2. cikk
   (1)   E határozat végrehajtásáért a főképviselő felel.
   (2)   Az 1. cikk (3) bekezdésében említett tevékenységekkel foglalkozó projektek technikai végrehajtását az EU Nonproliferációs Konzorciuma végzi, amelyhez a Stratégiai Kutatási Alapítvány (FRS), a Frankfurti Békekutató Intézet (HSFK/PRIF), a Stratégiai Tanulmányok Nemzetközi Intézete (IISS) és a Stockholmi Nemzetközi Békekutató Intézet (SIPRI) tartozik. A Konzorcium ezt a feladatot a főképviselő ellenőrzése mellett végzi. E célból a főképviselő megköti a szükséges megállapodásokat a Konzorciummal.
   (3)   A tagállamok és az EKSZ különös fontossággal bíró prioritásokat és témákat javasolnak, amelyeket meg kell vizsgálni a Konzorcium által végzett kutatási programok keretében, és amelyekkel foglalkozni kell a munkadokumentumokban és a szemináriumokon, az uniós szakpolitikákkal összhangban.
   3. cikk
   (1)   Az 1. cikk (3) bekezdésében említett tevékenységekkel foglalkozó projektek végrehajtását szolgáló pénzügyi referenciaösszeg 3 600 000 EUR.
   (2)   Az (1) bekezdésben meghatározott összegből finanszírozott kiadásokat az Unió általános költségvetésére alkalmazandó eljárásokkal és szabályokkal összhangban kell kezelni.
   (3)   A Bizottság felügyeli az (1) bekezdésben említett kiadások megfelelő kezelését. E célból finanszírozási megállapodást köt a Konzorciummal. A megállapodásban rendelkezni kell arról, hogy a Konzorciumnak – a hozzájárulás nagyságának megfelelően – biztosítania kell az uniós hozzájárulás láthatóságát.
   (4)   A Bizottság törekszik arra, hogy e határozat hatálybalépését követően a lehető leghamarabb megkösse a (3) bekezdésben említett finanszírozási megállapodást. A Bizottság tájékoztatja a Tanácsot az ennek folyamán felmerülő nehézségekről és a megállapodás megkötésének időpontjáról.
   4. cikk
   (1)   A főképviselő a Konzorcium által készített rendszeres jelentések alapján jelentést tesz a Tanácsnak e határozat végrehajtásáról. Az említett jelentések képezik a Tanács által végzett értékelés alapját.
   (2)   A Bizottság jelentést készít az 1. cikk (3) bekezdésében említett projektek pénzügyi vonatkozásairól.
   5. cikk
   (1)   Ez a határozat az elfogadása napján lép hatályba.
   (2)   Ez a határozat a 3. cikk (3) bekezdésben említett finanszírozási megállapodás megkötésének időpontját követő 36 hónap elteltével hatályát veszti.
   Mindazonáltal ez a határozat a hatálybalépését követő 6 hónap elteltével hatályát veszti, ha addig nem kerül sor az említett finanszírozási megállapodás megkötésére.

      Kelt Brüsszelben, 2014. március 10-én.

            a Tanács részéről

            az elnök

         G. VROUTSIS

      (1)  A Tanács 2010/430/KKBP határozata (2010. július 26.) a tömegpusztító fegyverek elterjedése elleni EU-stratégia végrehajtását támogató, nonproliferációval foglalkozó független szellemi műhelyek európai hálózatának a létrehozásáról (HL L 202., 2010.8.4., 5. o.).

      (2)  A Tanács 2010/799/KKBP határozata (2010. december 13.) a tömegpusztító fegyverek elterjedése elleni EU-stratégia végrehajtásának támogatása érdekében egy tömegpusztító fegyverektől és hordozóeszközeiktől mentes közel-keleti övezet létrehozásához vezető bizalomépítési folyamat támogatásáról (HL L 341., 2010.12.23., 27. o.).

      (3)  A Tanács 2012/422/KKBP határozata (2012. július 23.) a nukleáris fegyverektől, valamint minden más tömegpusztító fegyvertől mentes közel-keleti övezet létrehozásához vezető folyamat támogatásáról (HL L 196., 2012.7.24., 67. o.).

      (4)  A Tanács 2013/43/KKBP határozata (2013. január 22.) az európai biztonsági stratégia keretében a fegyverkereskedelmi szerződéssel kapcsolatos tárgyalások támogatásának céljával végzett uniós tevékenységek folytatásáról (HL L 20., 2013.1.23., 53. o.).

      MELLÉKLET

         A NONPROLIFERÁCIÓVAL FOGLALKOZÓ FÜGGETLEN SZELLEMI MŰHELYEK EURÓPAI HÁLÓZATA A TÖMEGPUSZTÍTÓ FEGYVEREK ELTERJEDÉSE ELLENI EU-STRATÉGIA VÉGREHAJTÁSÁNAK TÁMOGATÁSÁRA

      1.   Célkitűzések

      E határozat célja, hogy megerősítse a Tanács által 2008. december 8-án„A tömegpusztító fegyverek és hordozóeszközeik elterjedése elleni küzdelemre irányuló európai uniós fellépés új irányai” című dokumentumban megállapított szakpolitikai ajánlásokat, és hogy folytassa azok végrehajtását. E dokumentum alapján a proliferáció elleni uniós fellépés számára előnyös lehet, ha azt egy olyan nem kormányzati nonproliferációs hálózat támogatja, amely összekapcsolja az Unió stratégiai területeire szakosodott külpolitikai intézményeket és kutatóközpontokat, miközben épít a már meglévő hasznos hálózatokra. Ez a hálózat kiterjeszthető olyan harmadik országbeli szervezetekre, amelyekkel az Unió konkrét nonproliferációs párbeszédet folytat.
      A nonproliferációval foglalkozó független szellemi műhelyek hálózata a továbbiakban is ösztönözné a politikai és a biztonsági vonatkozású párbeszédet, valamint a tömegpusztító fegyverek és hordozóeszközeik elterjedése elleni küzdelemre irányuló intézkedéseknek és az ehhez kapcsolódó leszerelési kérdéseknek a civil társadalom és különösen a szakértők, a kutatók és a tudományos szakemberek általi hosszú távú megvitatását.
      A hálózat munkáját a hagyományos fegyverekkel, többek között a kézi- és könnyűfegyverekkel (SALW) kapcsolatos kérdésekre is ki kell terjeszteni, ideértve a kézi- és könnyűfegyverek, valamint az azokhoz szükséges lőszerek tiltott felhalmozása és kereskedelme elleni küzdelmet célzó uniós stratégia folyamatos végrehajtásának biztosítását célzó intézkedéseket is. A hálózat segíteni fogja az azt célzó uniós fellépés új vonásainak a kialakítását, hogy az uniós fellépés kiterjedjen a hagyományos fegyverekkel, köztük a kézi- és könnyűfegyverek, valamint az azokhoz szükséges lőszerek tiltott kereskedelmével és túlzott felhalmozásával kapcsolatos biztonsági kérdéseknek mind a megelőzésre, mind pedig a reagálásra irányuló dimenziójára, összhangban a releváns uniós stratégiában foglaltakkal. A hagyományos fegyverek, köztük a kézi- és könnyűfegyverek illegális és szabályozatlan kereskedelmének megelőzése elismerten uniós prioritásnak tekintendő a fegyverkereskedelmi szerződéssel kapcsolatos folyamat keretében.
      A hálózat hozzájárulhat ahhoz, hogy harmadik országok körében jobban tudatosítsa a tömegpusztító fegyverek elterjedésével és a hagyományos fegyverekkel, köztük a kézi- és könnyűfegyverek, valamint az azokhoz szükséges lőszerek tiltott kereskedelmével és túlzott felhalmozásával kapcsolatos kihívásokat, valamint az Unióval és a multilaterális fórumok – különösen az Egyesült Nemzetek Szervezete – keretében folytatott együttműködés szükségességét, világszerte az aggodalomra okot adó proliferációs programok és a kézi- és könnyűfegyverek, valamint az azokhoz szükséges lőszerek tiltott kereskedelmének és túlzott felhalmozásának megelőzése, az azoktól való elrettentés, azok leállítása és lehetőség szerinti megszüntetése érdekében.
      Az Unió a következőképpen kívánja támogatni ezt a hálózatot:

                  —

                  diplomaták és tudományos szakértők számára rendszeres uniós szemináriumok és, szükség szerint, ad hoc találkozók szervezése, amelyek témáját a tömegpusztító fegyverek, valamint a kézi- és könnyűfegyverek elterjedése megakadályozásának és leszerelésének területével kapcsolatos kiemelkedő fontosságú események és kérdések alkotják, a főképviselő megbízottjainak benyújtandó jelentések és/vagy ajánlások elkészítése céljából;

                  —

                  nagyszabású éves konferenciák és, adott esetben, előkészítő találkozók szervezése révén, a főképviselő megbízottjainak benyújtandó jelentések és/vagy ajánlások elkészítése céljából;

                  —

                  a nonproliferációval foglalkozó szellemi műhelyek hálózatán belül a kapcsolattartás megkönnyítésére és az ott folytatott kutatói párbeszéd előmozdítására szolgáló internetes platform és az ahhoz kapcsolódó közösségi oldalak fenntartása, igazgatása és további fejlesztése révén;

                  —

                  a tömegpusztító fegyverek elterjedése elleni és a leszereléssel kapcsolatos uniós szakpolitikákra vonatkozó kompetenciák elősegítése, valamint az e szakpolitikákkal kapcsolatos szakismereteknek az Unió egészében és a harmadik országok részére történő átadása.

            2.   A hálózat szervezeti felépítése

      A hálózat valamennyi érintett unióbeli szellemi műhely és kutatóintézet, valamint a társult államok számára nyitva áll, és teljes körűen tiszteletben tartja az Unión belüli véleménykülönbségeket.
      A hálózat a jövőben is elősegíti a nem kormányzati szakértők, a tagállamok képviselői és az uniós intézmények közötti kapcsolattartást. A hálózat készen áll arra, hogy a többoldalúság és a nemzetközi együttműködés elvén alapuló, a tömegpusztító fegyverek elterjedése elleni EU-stratégiával és az EU SALW stratégiával összhangban együttműködjön harmadik országok nem kormányzati szereplőivel. A hálózat megbízatása a tömegpusztító fegyverek és hordozóeszközeik elterjedése elleni küzdelemmel, a leszereléssel és a hagyományos fegyverekkel, így például a kézi- és könnyűfegyverekkel kapcsolatos kérdésekre terjed ki.
      A Tanács érintett előkészítő szervei (CODUN/CONOP/COARM stb.) a nonproliferációval és a hagyományos fegyverekkel, így például a kézi- és könnyűfegyverekkel kapcsolatos kérdésekről konzultálhatnak a hálózattal, és képviselőik részt vehetnek a hálózat találkozóin. A hálózat találkozói a munkacsoporti ülésekkel párhuzamosan is megszervezhetők, amennyiben ez kivitelezhető.
      A hálózatot – a főképviselő megbízottjaival szorosan együttműködve – továbbra is az EU Nonproliferációs Konzorciuma vezeti, amelyhez az FRS, a HSFK/PRIF, az IISS és a SIPRI tartozik, és amely a projektek irányítására is megbízást kap.
      A Konzorcium a főképviselő megbízottjaival és a tagállamokkal konzultálva meghívja a tömegpusztító és a hagyományos fegyverek elterjedésének megakadályozásával és a leszerelésükkel kapcsolatos szakpolitikák területén szakismerettel rendelkező személyeket a szakértői szemináriumokra és a nagyszabású éves konferenciákra, valamint felkéri őket, hogy az e célra létesített honlapon tegyék közzé kiadványaikat és számoljanak be a tevékenységeikről.
      3.   A projektek leírása

      3.1.   1. projekt: Diplomaták és tudományos szakértők számára három, éves gyakoriságú konzultációs találkozó és legfeljebb hét ad hoc szeminárium megszervezése jelentéssel és/vagy ajánlásokkal.

      3.1.1.   A projekt célja

      Az éves konzultációs találkozók és az ad hoc szemináriumok célja, hogy előmozdítsák az uniós szakértők, tisztviselők és tudományos szakemberek közötti, biztonsági vonatkozású párbeszédet a tömegpusztító fegyverek, hordozóeszközeik és a hagyományos fegyverek – így például a kézi- és könnyűfegyverek – elterjedésének megakadályozásával és e fegyverek leszerelésével kapcsolatos aktuális kihívásokról. A szemináriumok révén ezenkívül elő kell segíteni az uniós tagállamokban működő, nonproliferációval foglalkozó független szellemi műhelyek európai hálózatán belüli együttműködést.
      3.1.2.   A projekt eredményei

                  —

                  Információcsere és az aktuális proliferációs tendenciák elemzése a tagállamokban a szakpolitika területén dolgozó és tudományos szakemberek, valamint az EKSZ és az egyéb uniós intézmények szakértői között, illetve által.

                  —

                  A proliferáció elleni küzdelmet célzó uniós szakpolitikák végrehajtását célzó legjobb lehetőségek és eszközök megvitatása.

                  —

                  A nonproliferációval foglalkozó független szellemi műhelyek európai hálózata létrehozásának ösztönzése.

                  —

                  Független uniós szellemi műhelyek által konstruktív visszajelzés adása az Uniónak a tömegpusztító fegyverek, valamint a kézi- és könnyű fegyverek elterjedése elleni küzdelmet célzó uniós stratégiákról, valamint a gyakorlati szakemberek által a szellemi műhelyek részére megfogalmazott javaslatok a további kutatást igénylő, a szakpolitika tekintetében legrelevánsabb témákról.

                  —

                  Szakpolitikai jelentések készítése céljából a nonproliferáció és a leszerelés területével kapcsolatos releváns kérdések meghatározása.

                  —

                  Szakpolitikai jelentések és intézkedésorientált ajánlások készítése a főképviselő megbízottjainak. Ezeket a jelentéseket az Unió megfelelő intézményeinek és a tagállamoknak is megküldenék.

            3.1.3.   A projekt leírása

      A projekt célja három, éves gyakoriságú konzultációs találkozó és legfeljebb hét ad hoc szeminárium megszervezése a kapcsolódó jelentések és/vagy ajánlások elkészítésével együtt.
      E rendezvények ütemtervét a KKBP területével foglalkozó következő tanácsi munkacsoportokkal szoros együttműködésben kell elkészíteni: globális leszerelési és fegyverzet-ellenőrzési munkacsoport, nonproliferációs munkacsoport, globális leszerelési és fegyverzet-ellenőrzési munkacsoport (űrpolitika), a kézi- és könnyűfegyverekkel, valamint a hagyományos fegyverek kivitelével foglalkozó munkacsoport. A szemináriumokon a nonproliferáció és a leszerelés területén az Unió számára rövidtávon és középtávon a következő fegyverzeti kategóriákban jelentkező kihívásokkal kell foglalkozni: tömegpusztító fegyverek és hordozóeszközeik, hagyományos fegyverek, így például a kézi- és könnyűfegyverek, valamint új típusú fegyverek és hordozóeszközeik. Ezeknek a rendezvényeknek mindenekelőtt lehetőséget kell biztosítaniuk az uniós döntéshozóknak arra, hogy e fegyverek területén a hosszabb távú kihívásokra és tendenciákra, illetve olyan kérdésekre fókuszálhassanak, amelyek túlmutatnak a szokásos napi munka keretein.
      Az éves konzultációs találkozók másfél naposak kell, hogy legyenek, és azokon előreláthatólag 100, a nonproliferációval és a hagyományos fegyverekkel – így például a kézi- és könnyűfegyverekkel – kapcsolatos kérdésekre szakosodott személy venne részt az uniós szellemi műhelyek, a tagállamok és az uniós intézmények képviseletében. E szemináriumok fő szerepe, hogy konzultációt biztosítsanak a nonproliferációval foglalkozó uniós szellemi műhelyek, az Unió és a tagállamok között.
      Az ad hoc szemináriumok kétnaposak kell, hogy legyenek, és azokon előreláthatólag 45, eseti alapon kiválasztott személy venne részt. Ezeknek a szemináriumoknak a kiemelkedően fontos események és az uniós szakpolitikai lehetőségek megvizsgálása érdekében ad hoc alapon elsősorban konzultatív szerepet kell betölteniük a nonproliferációval foglalkozó uniós szakmai műhelyek, az Unió és a tagállamok vonatkozásában, másrészt pedig lehetőséget kell biztosítaniuk az uniós szakmai műhelyek, az uniós tagállamok és az uniós intézmények részére, hogy tájékoztassák az Unión belüli és azon kívüli célközönségeket.
      Az éves konzultációs találkozókat Brüsszelben kell tartani, három ad hoc szakértői szeminárium viszont nem uniós helyszínen is tartható.
      3.2.   2. projekt: Nagyszabású éves konferenciák szervezése jelentés és/vagy ajánlások készítésével együtt.

      3.2.1.   A projekt célja

      Az Unióból, a társult államokból és harmadik országokból érkező kormányzati szakértők, független szellemi műhelyek és egyéb tudományos szakértők részvételével megrendezett nagyobb éves nonproliferációs és leszerelési konferenciák alkalmával a tömegpusztító fegyverek és hordozóeszközeik elterjedése elleni küzdelmet, valamint az ehhez kapcsolódó leszerelési célkitűzéseket, továbbá a hagyományos fegyverekkel, így például a kézi- és könnyűfegyverek, valamint az azokhoz szükséges lőszerek tiltott kereskedelmével és túlzott felhalmozásával kapcsolatos kihívások kezelését célzó további intézkedések megvitatására és megállapítására kerül sor. Az éves konferencia mint a projekt legfontosabb eseménye révén nagyobb nemzetközi figyelmet fog kapni a tömegpusztító fegyverek elterjedése elleni EU-stratégia és az uniós intézmények által e stratégia végrehajtása érdekében tett erőfeszítések, valamint a tagállamok független szellemi műhelyei és tudományos szakértői által az ezzel kapcsolatban végzett munka.
      Az éves konferenciák azt a célt is szolgálják, hogy hangsúlyosabb szerepet kapjanak a nonproliferációs kérdésekre szakosodott európai szellemi műhelyek, és hogy elmélyüljön közöttük az összhang, továbbá elősegítik a kapacitásépítést ezekben a szellemi műhelyekben és egyéb szervezetekben, ideértve a világ azon területeit is, ahol a nonproliferáció területén nem áll rendelkezésre komoly szakértelem.
      Az éves konferenciák és ezek előkészítő találkozói keretében megvitatásra kerülnek az EKSZ tevékenysége szempontjából releváns, a nonproliferációval kapcsolatos tematikus kérdések. Ezeken a megbeszéléseken és a Konzorcium által irányított egyéb tevékenységek keretében a főképviselő megbízottjainak szóló, intézkedésorientált ajánlásokkal kísért szakpolitikai jelentések készülnek. A jelentéseket megküldenék az Unió megfelelő intézményeinek és a tagállamoknak, továbbá online is hozzáférhetők lennének.
      3.2.2.   A projekt eredményei

                  —

                  Egy olyan nagyszabású európai kezdeményezésű nonproliferációs és leszerelési konferencia létrehívása, amely a tömegpusztító fegyverek és hordozóeszközeik elterjedése elleni küzdelmet, valamint az ehhez kapcsolódó leszerelési célkitűzéseket, továbbá a hagyományos fegyverekkel, – így például a kézi- és könnyűfegyverekkel –, valamint az azokhoz szükséges lőszerek tiltott kereskedelmével és túlzott felhalmozásával kapcsolatos kihívások kezelését célzó intézkedések stratégiai megbeszélésének előmozdítására szolgáló kulcsfontosságú fórummá válna.

                  —

                  A tömegpusztító fegyverek és a kézi- és könnyűfegyverek elterjedése megakadályozásának és a vegyi, biológiai, radiológiai és nukleáris (CBRN) cselekvési terv területén a harmadik országok kormánytisztviselői, tudományos körei és civil társadalma vonatkozásában az uniós szakpolitikák láthatóságának és az azokkal kapcsolatos ismereteknek a növelése.

                  —

                  Ezen a területen a nonproliferációval foglalkozó független szellemi műhelyek európai hálózata és az Unió szerepének a növelése, valamint az e műhelyek közötti összhang fokozása, továbbá a nonproliferációs kérdésekkel kapcsolatos szakértelem kialakítása azokban az országokban, ahol ez a szakértelem nem elégséges, így például a harmadik országokban.

                  —

                  A tömegpusztító fegyverek elterjedése elleni EU-stratégia és az EU SALW stratégia végrehajtását előmozdító szakpolitikai jelentések és/vagy intézkedésorientált ajánlások benyújtása, valamint hasznos fórum kialakítása az Unió és a nemzetközi közösség nonproliferációs és hagyományos fegyverekkel kapcsolatos fellépéséhez.

                  —

                  Az Unió intézményei, a tagállamok, a civil társadalom és a harmadik országok körében a tömegpusztító fegyverekkel és azok hordozóeszközeivel kapcsolatos fenyegetések megfelelőbb tudatosítása és ismertetése, lehetővé téve a kihívásokra való jobb felkészülést.

            3.2.3.   A projekt leírása

      A projekt nagyszabású éves konferenciák és szükség szerint előkészítő találkozók megszervezését, valamint az ezekkel kapcsolatos jelentések és/vagy ajánlások elkészítését írja elő:

                  —

                  éves gyakorisággal Brüsszelben megrendezett másfél napos konferencia, amelyen 300, az Unióból, a társult államokból és harmadik országokból származó, a nonproliferációs, a leszerelési, a fegyverzet-ellenőrzési és a hagyományos fegyverekkel – így például a kézi- és könnyűfegyverekkel – kapcsolatos kérdésekre szakosodott, szellemi műhelyeket, tudományos köröket és kormányokat képviselő szakértő vesz részt,

                  —

                  többek között nem európai országokból és Észak-Amerikából származó szakértők „új nemzedékének” létrehozására való odafigyelés: ezek a szakértők meghívást kapnak, hogy a konferencia előtt vagy után további egynapos szakképzésen vegyenek részt és ennek során megismerkedjenek a releváns uniós intézményekkel is,

                  —

                  a tömegpusztító fegyverek elterjedése elleni EU-stratégia és az EU SALW stratégia végrehajtását előmozdító szakpolitikai jelentések és/vagy intézkedésorientált ajánlások.

            3.3.   3. projekt: Ügyfélszolgálat kialakítása és igazgatása

      3.3.1.   A projekt célja

      A nem hagyományos és a hagyományos fegyverekre egyaránt kiterjedő, a nonproliferációval és a leszereléssel kapcsolatos kérdések teljes körét magában foglaló témákra vonatkozó ad hoc szakértelem biztosítása céljából a Konzorciumon belüli ügyfélszolgálat kialakítása és igazgatása, amely információkkal látja el és elősegíti az EKSZ általi, konkrét és sürgős kérdésekkel kapcsolatos szakpolitikai fellépés kialakítását.
      3.3.2.   A projekt eredményei

                  —

                  Az EKSZ által konkrét kérdésekkel kapcsolatban tett ad hoc kutatási felkérések kezelése, kéthetes válaszadási határidővel.

                  —

                  a Konzorciumhoz tartozó szellemi műhelyek és az EKSZ közötti ad hoc témaspecifikus párbeszéd előmozdítása.

                  —

                  Rövid határidős és alkalmi felkérések vonatkozásában annak lehetővé tétele, hogy az EKSZ igénybe vegye a Konzorcium keretében rendelkezésre álló ad hoc szakértelmet és a kutatásra szánt erőforrásokat.

            3.3.3.   A projekt leírása

      A projektek keretében legfeljebb húsz, egyenként 5–10 oldalas, az EKSZ által kért, aktuális nonproliferációs és leszerelési kérdésekről szóló szakértői dokumentum elkészítése kéthetes határidővel, a már meglévő szakirodalom áttekintése alapján (nem eredeti kutatás).
      3.4.   4. projekt: Internetes platform igazgatása és fejlesztése

      3.4.1.   A projekt célja

      Az internetes honlap fenntartása és fejlesztése megkönnyíti a nonproliferációval foglalkozó szellemi műhelyek hálózatában a találkozók közötti kapcsolattartást, és előmozdítja az ott folytatott kutatói párbeszédet. Az Unió intézményei és a tagállamok számára is előnyös lehet egy külön e célra létrehozott honlap, amelyen a hálózat tagjai a tömegpusztító fegyverek és hordozóeszközeik elterjedése elleni küzdelemmel, valamint a hagyományos fegyverekre – így például a kézi- és könnyűfegyverekre – vonatkozó kérdésekkel kapcsolatban szabadon megoszthatnak egymás között információkat és elképzeléseket, valamint közzétehetik az elkészített tanulmányokat. A honlap mellett fennmarad az elektronikus hírlevél is. A projekt biztosítja a rendezvények online nyomon követését és az európai kutatásra való rálátást. A projekt hozzájárul a kutatási eredményeknek a szellemi műhelyek közösségén belüli és a kormányzati körökben történő hatékony terjesztéséhez. Ez a tömegpusztító fegyverek és hordozóeszközeik elterjedésével, valamint a hagyományos fegyverekkel – így például a kézi- és könnyűfegyverek, valamint az azokhoz szükséges lőszerek tiltott kereskedelmével és túlzott felhalmozásával – kapcsolatos fenyegetések jobb előrejelzését és ismeretét fogja eredményezni.
      3.4.2.   A projekt eredményei

                  —

                  Egy olyan platform igazgatása, ahol a nonproliferációval foglalkozó szellemi műhelyek folyamatosan megoszthatják egymás között a tömegpusztító fegyverek elterjedésével, valamint a hagyományos fegyverekkel – így például a kézi- és könnyűfegyverekkel – kapcsolatos kérdésekre vonatkozó független nézeteiket és elemzéseiket.

                  —

                  A független szellemi műhelyek már meglévő hálózatának kiszélesítése, igazgatása és aktualizálása.

                  —

                  A civil társadalomban a tömegpusztító fegyverek elterjedése elleni uniós stratégia és az uniós SALW stratégia jobb megértésének elősegítése, továbbá az Unió és a szellemi műhelyek hálózata közötti interfészszerep.

                  —

                  A hálózat tagjainak találkozóiról és azon független szellemi műhelyektől származó dokumentumok folyamatos és díjtalan letöltésének lehetővé tétele, amelyek pénzügyi ellentételezés nélkül is meg kívánják osztani a kutatási eredményeiket.

                  —

                  Az Unió intézményei, a tagállamok, a civil társadalom és a harmadik országok körében a hagyományos fegyverekkel, a tömegpusztító fegyverekkel és azok hordozóeszközeivel kapcsolatos fenyegetések fokozottabb tudatosítása és ismertetése, lehetővé téve a kihívásokra való jobb felkészülést.

            3.4.3.   A projekt leírása

                  —

                  Amennyiben megvalósítható és megfelelő, ki lehetne dolgozni egy közösségi oldal jellegű technológia alkalmazását, amely a hálózat tagjai között aktív online kommunikációt és információcserét tesz lehetővé egy ismerős környezetben;

                  —

                  A Konzorcium irányítja a projektet, továbbá gondoskodik a tárhelyről, valamint a honlap szerkesztéséről és karbantartásáról;

                  —

                  A tömegpusztító fegyverek elterjedésével és a hagyományos fegyverekre – így például a kézi- és könnyűfegyverekre – vonatkozó kérdésekkel kapcsolatos uniós szakpolitikák rendszeres nyomon követése és támogatása megfelelő dokumentumok révén történik;

                  —

                  A Konzorcium kiadványait külön archivált bejegyzések fogják népszerűsíteni és támogatni;

                  —

                  A Konzorcium által szervezett konferenciákat a honlapon keresztül fogják népszerűsíteni és azok a honlapon keresztül lesznek követhetők (háttér-vitaanyagok, napirendek, prezentációk és adott esetben a nyilvános ülésekről készített videófelvételek);

                  —

                  A honlapon kéthavi rendszerességgel elektronikus hírlevél jelenik majd meg, amely az Unión belüli, a nonproliferációval kapcsolatos intézményi híreket tartalmazza, és amelyen keresztül nyomon követhetők a hálózathoz tartozó kutatóközpontok által végzett tudományos tevékenységek;

                  —

                  Havi rendszerességgel külön jelentések készülnek a tömegpusztító fegyverek elterjedésével és a hagyományos fegyverekre – így például a kézi- és könnyűfegyverekre – vonatkozó kérdésekkel kapcsolatos témakörök alapján.

            3.5.   5. projekt: Kiadványok

      3.5.1.   A projekt célja

                  —

                  Legfeljebb húsz, a tömegpusztító fegyverek elterjedésével, a hordozóeszközeikkel, a kézi- és könnyűfegyverekkel, valamint a leszereléssel kapcsolatos kérdésekkel foglalkozó szakpolitikai dokumentum elkészítése;

                  —

                  Információk és elemzés biztosítása, amelyek alapul szolgálhatnak egy, elsősorban szakértők, kutatók és tudományos szakemberek által a tömegpusztító fegyverek és hordozóeszközeik elterjedése elleni küzdelemre irányuló intézkedésekről folytatott, politikai és biztonsági vonatkozású párbeszédhez;

                  —

                  Olyan forrás biztosítása, amelyet a Tanács megfelelő előkészítő szervei az uniós nonproliferációs politikáról és gyakorlatról folytatott megbeszélések előkészítéséhez használhatnak;

                  —

                  Olyan elképzelések, információk és elemzések biztosítása, amelyek elősegíthetik az uniós szintű nonproliferációs fellépések kidolgozását.

            3.5.2.   A projekt eredményei

                  —

                  Információk és elemzések biztosítása, amelyek alapul szolgálhatnak egy, elsősorban szakértők, kutatók és tudományos szakemberek által a tömegpusztító fegyverek és hordozóeszközeik elterjedése elleni küzdelemre irányuló intézkedésekről folytatott, politikai és biztonsági vonatkozású párbeszédhez;

                  —

                  A civil társadalom és a kormányok fogékonyabbá tétele és fokozottabb tájékoztatása az uniós nonproliferációs és leszerelési politikákkal kapcsolatos kérdésekről és e kérdések érthetőbbé tétele számukra;

                  —

                  Politikai és/vagy operatív szakpolitikai lehetőségek biztosítása a főképviselő, az Unió intézményei és a tagállamok számára;

                  —

                  Olyan elképzelések, információk és elemzések biztosítása, amelyek elősegíthetik az uniós szintű nonproliferációs fellépések kidolgozását.

            3.5.3.   A projekt leírása

      A projekt legfeljebb húsz szakpolitikai dokumentum elkészítését és publikálását írja elő. A szakpolitikai dokumentumokat a Konzorcium készíti el vagy ad megbízást az elkészítésükre, és ezek nem feltétlenül tükrözik az Unió intézményeinek, illetve a tagállamoknak az álláspontját.
      A szakpolitikai dokumentumok a Konzorcium megbízatásának keretébe tartozó témákkal foglalkoznak. Mindegyik dokumentum felvázol politikai és/vagy operatív szakpolitikai lehetőségeket.
      A szakpolitikai dokumentumok olyan formátumban jelennek meg és olyan stílusban íródnak, amely a célközönség számára könnyen hozzáférhetővé és érthetővé teszi őket.
      Az összes szakpolitikai dokumentumot közzéteszik a Konzorcium honlapján.
      3.6.   6. projekt: Oktatás

      3.6.1.   A projekt célja

                  —

                  A nonproliferációs politika és programozás területén tevékenykedő tudományos és gyakorlati szakemberek következő nemzedékét érintő kapacitásépítés.

                  —

                  Az uniós nonproliferációs és leszerelési politika mélyreható ismeretének elősegítése az Unióban és harmadik országokban.

                  —

                  Fiatal gyakorlati és tudományos szakemberek részvételével regionális szintű hálózatok kialakítása azokban a térségekben, ahol az Unió a nonproliferáció területén komoly érdekekkel rendelkezik.

                  —

                  A tömegpusztító fegyverekkel és a kézi- és könnyűfegyverekkel kapcsolatos kérdések vonatkozásában az Unióban és a partnerországokban rendelkezésre álló szakértelem megújítása és kiterjesztése.

                  —

                  A nonproliferációval kapcsolatos új elgondolások és elemzések biztosítása az uniós intézmények, a tagállamok és a nonproliferációval foglalkozó uniós hálózat számára.

            3.6.2.   A projekt eredményei

                  —

                  A nonproliferációs és leszerelési kérdésekkel foglalkozó, már meglévő képzési program mintájának felhasználásával olyan internetes oktatási eszköz kialakításának előkészítése, amely a szerződés kezdetétől számított 24 hónapon belül működőképessé válik.

                  —

                  A nonproliferációs politika és programozás területén tevékenykedő tudományos és gyakorlati szakemberek következő nemzedéke kapacitásainak fokozása.

                  —

                  Az uniós nonproliferációs és leszerelési politika mélyreható ismeretének elősegítése az Unióban és harmadik országokban.

                  —

                  Fiatal gyakorlati és tudományos szakemberek hálózatainak létrehozása és a gyakorlati együttműködés elősegítése.

                  —

                  A tömegpusztító fegyverek és a kézi- és könnyűfegyverek elterjedésével és leszerelésével kapcsolatos kérdések területén az Unióban és harmadik országokban rendelkezésre álló szakismeretek elmélyítése.

                  —

                  A nonproliferációval kapcsolatos friss adatok biztosítása az uniós intézmények, a tagállamok, a partnerországok és a nonproliferációval foglalkozó uniós hálózat számára.

            3.6.3.   A projekt leírása

      A projekt keretében, a Konzorcium szervezésében személyenként legfeljebb három hónapos időtartamban szakmai gyakorlatot kell biztosítani legfeljebb 48 végzett hallgatónak vagy fiatal diplomatának. A szakmai gyakorlat a Konzorciumhoz tartozó, legalább két intézet részvételével megvalósuló előadásokból, szemináriumokból, szakirodalom elolvasásából és projektintegrációból fog állni. A képzési program rövidebb modulokat is tartalmaz annak érdekében, hogy annyira rugalmas legyen, amennyire szükséges. Valamennyi hallgató meghívást kap a Konzorcium által szervezett konferenciákra és szemináriumokra.
      A projekt végső célja, hogy a nonproliferációs és leszerelési kérdésekkel foglalkozó, már meglévő képzési program mintájának felhasználásával előkészítse egy internetes oktatási eszköz kialakítását. Az internetes oktatási eszköz keretében foglalkozni kell a hagyományos és a nem hagyományos fegyverekkel kapcsolatos kérdések teljes skálájával, és ez az eszköz hozzáigazítható kell, hogy legyen a különböző célközönségekhez (európai és Európán kívülről származó fiatal diplomaták, újságírók, egyetemi és posztgraduális hallgatók). A tartalom érzékenységétől függően megfelelő biztonsági engedély megléte írható elő. Az internetes oktatási eszköz beépíthetőnek kell lennie az egyetemi mesterképzési programokba, és tipikusan 15 átfogó előadásból kell állnia. Ez egy féléves egyetemi tanulmányi tanfolyamnak felel meg, és megfelel az egyéb hallgatóságokra vonatkozó követelményeknek is.
      4.   Időtartam

      A projektek végrehajtásának teljes becsült időtartama 36 hónap.
      5.   Kedvezményezettek

      5.1.   Közvetlen kedvezményezettek

      Az európai biztonsági stratégia és a tömegpusztító fegyverek elterjedése elleni EU-stratégia a tömegpusztító fegyvereknek mind az állami, mind pedig a nem állami szereplői általi terjesztését az Unió biztonságára potenciálisan a legnagyobb fenyegetést jelentő veszélyként határozta meg. Hasonlóképpen, a kézi- és könnyűfegyverek elterjedése elleni EU-stratégiában az Unió felismerte, hogy a kézi- és könnyűfegyverek, valamint az azokhoz szükséges lőszerek tiltott kereskedelme és túlzott felhalmozása a nemzetközi békét és biztonságot fenyegető komoly veszélyt jelent. A javasolt projektek a KKBP céljait szolgálják, és hozzájárulnak az európai biztonsági stratégiában meghatározott stratégiai célkitűzések eléréséhez.
      5.2.   Közvetett kedvezményezettek

      A projektek közvetett kedvezményezettjei a következők:

                  a)

                  az Unióban és harmadik országokban működő, a nonproliferációval és a hagyományos fegyverekkel – így például a kézi- és könnyűfegyverekkel – kapcsolatos kérdésekre szakosodott független szellemi műhelyek és tudományos szakemberek;

                  b)

                  az Unió intézményei, így például oktatási intézmények, hallgatók valamint az internetes oktatási eszköz minden más használója;

                  c)

                  a tagállamok;

                  d)

                  harmadik országok.

            6.   Részt vevő harmadik felek

      A projektek teljes finanszírozására e határozat alapján kerül sor. A hálózathoz tartozó szakértők részt vevő harmadik feleknek tekinthetők. Ezek a szakértők a saját szabályaiknak megfelelően végzik munkájukat.
      7.   Eljárási szempontok, koordináció és irányítóbizottság

      E projekt irányítóbizottságát a főképviselő megbízottja és az e melléklet 8. pontjában említett végrehajtó szerv alkotja. Az irányítóbizottság rendszeresen – legalább hathavonta – áttekinti e határozat végrehajtását, többek között elektronikus távközlési eszközök használatával.
      8.   Végrehajtó szerv

      E határozat technikai végrehajtására a Konzorcium kap megbízást, amely ezt a feladatát a főképviselő ellenőrzése mellett látja el. A Konzorcium a tevékenységei során adott esetben együttműködik a főképviselővel, a tagállamokkal, egyéb részes államokkal és nemzetközi szervezetekkel.


title: 2006/873/EK: A Tanács határozata ( 2006. november 20. ) az egyrészről az Európai Közösségek és azok tagállamai, másrészről Románia közötti társulás létrehozásáról szóló Európa-megállapodáshoz csatolt, a megfelelőségértékelésről és az ipari termékek elfogadásáról (PECA) szóló jegyzőkönyv elfogadásáról (PECA)

text:
               5.12.2006

               HU

               Az Európai Unió Hivatalos Lapja

               L 337/43

      A TANÁCS HATÁROZATA

   (2006. november 20.)
   az egyrészről az Európai Közösségek és azok tagállamai, másrészről Románia közötti társulás létrehozásáról szóló Európa-megállapodáshoz csatolt, a megfelelőségértékelésről és az ipari termékek elfogadásáról (PECA) szóló jegyzőkönyv elfogadásáról (PECA)
   (2006/873/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 133. cikkére, összefüggésben a 300. cikk (2) bekezdése első albekezdésének első mondatával, a 300. cikk (3) bekezdése első albekezdésének első mondatával és a 300. cikk (4) bekezdésével,
   tekintettel a Bizottság javaslatára,
   mivel:

               (1)

               Az egyrészről az Európai Közösségek és azok tagállamai, másrészről Románia között társulás létrehozásáról szóló Európa-megállapodás (1)1995. február 1-jén hatályba lépett.

               (2)

               Az Európa-megállapodás 75. cikke előírja, hogy a szabványok és a megfelelőségértékelési eljárások területén történő együttműködés célja a kölcsönös elismerésről szóló megállapodások megkötése.

               (3)

               Az Európa-megállapodás 110. cikke előírja, hogy a Társulási Tanács bármely jogkörét átruházhatja a társulási bizottságra.

               (4)

               Az egyrészről az Európai Közösségek és tagállamaik, másrészről Románia közötti Európa-megállapodás megkötéséről szóló, 1994. december 19-i 94/907/EK, ESZAK, Euratom tanácsi és bizottsági határozat (2) 2. cikke előírja a közösségi határozathozatali eljárásokat és a közösségi álláspont ismertetését a Társulási Tanácsban és a társulási bizottságban.

               (5)

               Az egyrészről az Európai Közösségek és azok tagállamai, másrészről Románia közötti társulás létrehozásáról szóló Európa-megállapodáshoz csatolt, a megfelelőségértékelésről és az ipari termékek elfogadásáról (PECA) szóló jegyzőkönyvet a Közösség részéről 2006. október 27-én írták alá Bukarestben, és azt jóvá kell hagyni.

               (6)

               A jegyzőkönyv megfelelő működésének biztosításához megfelelő belső eljárásokat kell megállapítani.

               (7)

               A Bizottságot a jegyzőkönyv bizonyos technikai módosításainak elvégzésére, és a végrehajtására vonatkozó egyes határozatok meghozatalára kell felhatalmazni,

         A KÖVETKEZŐKÉPPEN HATÁROZOTT:
   1. cikk
   Az egyrészről az Európai Közösségek és azok tagállamai, másrészről Románia közötti társulás létrehozásáról szóló Európa-megállapodáshoz csatolt, a megfelelőségértékelésről és az ipari termékek elfogadásáról (PECA) szóló jegyzőkönyv (a továbbiakban: a jegyzőkönyv), valamint az ahhoz csatolt nyilatkozat az Európai Közösség nevében elfogadásra kerül.
   A jegyzőkönyv szövegét és az ahhoz csatolt nyilatkozatot csatolták e határozathoz (3).
   2. cikk
   A jegyzőkönyv 17. cikkében előírt, a jegyzőkönyv hatálybalépésére vonatkozó diplomáciai jegyzéket (4) a Közösség nevében a Tanács elnöke küldi meg.
   3. cikk
   (1)   A Tanács által kinevezett különbizottsággal folytatott konzultációt követően a Bizottság:

               a)

               gondoskodik a jegyzőkönyv 10., 11. cikkének és a 14. cikk c) pontjának megfelelően a szervezetek bejelentéséről, elismeréséről, felfüggesztéséről és visszavonásáról, valamint szakértői csoportok kinevezéséről;

               b)

               lebonyolítja a 3., 11. és a 12. cikknek, valamint a 14. cikk d) és e) pontjának megfelelően, és a jegyzőkönyv mellékleteinek III. és IV. szakaszaival összhangban a konzultációkat, információcseréket, az ellenőrzések iránti kérelmeket és ellenőrzéseken való részvétel iránti kérelmeket;

               c)

               amennyiben szükséges, megválaszolja a 11. cikknek és a jegyzőkönyv mellékleteinek III. és IV. szakaszával összhangban lévő kérelmeket.

         (2)   Az e cikk első bekezdésében említett különbizottsággal folytatott konzultációkat követően a Bizottság meghatározza a közösségi álláspontot, amelyet a Társulási Tanácsban és adott esetben a társulási bizottságban képviselni kell, a következőkre tekintettel:

               a)

               a mellékletek módosításai a jegyzőkönyv 14. cikke a) pontjával összhangban;

               b)

               új mellékletek hozzáadása a jegyzőkönyv 14. cikke b) pontjával összhangban;

               c)

               a jegyzőkönyv 11. cikke második és harmadik albekezdésével összhangban bármely kijelölt szervezet ellenőrzésének és részleges vagy teljes felfüggesztésének eredményeivel kapcsolatos nézeteltérésekre vonatkozó határozatok;

               d)

               a jegyzőkönyv mellékleteinek IV. szakaszában található védzáradék alkalmazásakor hozandó bármely intézkedés;

               e)

               a jegyzőkönyv 4. cikke alapján kölcsönösen elfogadott ipari termékek ellenőrzésével, felfüggesztésével vagy visszavonásával kapcsolatos intézkedések.

         (3)   A Közösség által a Társulási Tanácsban és, szükség esetén, a Társulási Bizottságban képviselendő álláspontot e jegyzőkönyvre tekintettel minden más esetben a Tanács határozza meg minősített többséggel, a Bizottság javaslata alapján.

      Kelt Brüsszelben, 2006. november 20-án.

            a Tanács részéről

            az elnök

         J. KORKEAOJA

      (1)  HL L 357., 1994.12.31., 2. o.

      (2)  HL L 357., 1994.12.31., 1. o.

      (3)  Lásd e Hivatalos Lap 33 oldalát.

      (4)  A jegyzőkönyv hatálybalépésének napját a Tanács Főtitkársága hirdeti ki az Európai Unió Hivatalos Lapjában.


title: 2008/725/EK: A Tanács határozata ( 2008. szeptember 15. ) a Régiók Bizottsága egy német tagjának kinevezéséről

text:
               16.9.2008

               HU

               Az Európai Unió Hivatalos Lapja

               L 247/23

      A TANÁCS HATÁROZATA

   (2008. szeptember 15.)
   a Régiók Bizottsága egy német tagjának kinevezéséről
   (2008/725/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 263. cikkére,
   tekintettel a német kormány javaslatára,
   mivel:

               (1)

               A Tanács 2006. január 24-én elfogadta a Régiók Bizottsága tagjainak és póttagjainak a 2006. január 26-tól2010. január 25-ig tartó időszakra történő kinevezéséről szóló 2006/116/EK határozatot (1).

               (2)

               Willi STÄCHELE lemondását követően a Régiók Bizottsága egy tagjának helye megüresedett,

         A KÖVETKEZŐKÉPPEN HATÁROZOTT:
   1. cikk
   A Tanács a hivatali idő fennmaradó részére, azaz 2010. január 25-ig, a Régiók Bizottságának tagjává a következő személyt nevezi ki:
   Prof. Dr Wolfgang REINHART, szövetségi és európai ügyek minisztere, Baden-Württemberg.
   2. cikk
   Ez a határozat az elfogadásának napján lép hatályba.

      Kelt Brüsszelben, 2008. szeptember 15-én.

            a Tanács részéről

            az elnök

         B. KOUCHNER

      (1)  HL L 56., 2006.2.25., 75. o.


title: A Tanács határozata (2003. december 22.) az Európai Közösség és a Marokkói Királyság közötti, a tudományos és műszaki együttműködésről szóló megállapodás megkötéséről

text:
Fontos jogi nyilatkozat

|

32004D0126

Hivatalos Lap L 037 , 10/02/2004 o. 0008 - 0008

		A Tanács határozata(2003. december 22.)az Európai Közösség és a Marokkói Királyság közötti, a tudományos és műszaki együttműködésről szóló megállapodás megkötéséről(2004/126/EK)AZ EURÓPAI KÖZÖSSÉGEK TANÁCSA,tekintettel az Európai Közösséget létrehozó szerződésre, és különösen annak 170. cikkére, összefüggésben 300. cikke (2) bekezdése első albekezdésének első mondatával és 300. cikke (3) bekezdésével,tekintettel a Bizottság javaslatára,tekintettel az Európai Parlament véleményére [1],mivel:(1) Mivel a Bizottság – a Közösség nevében – egy tudományos és műszaki együttműködésről szóló megállapodásról tárgyalt a Marokkói Királysággal.(2) A megállapodást a Közösség nevében 2003. június 26-án írták alá Thessalonikiben, figyelemmel későbbi időpontban történő megkötésének feltételére is.(3) A megállapodást jóvá kell hagyni,A KÖVETKEZŐKÉPPEN HATÁROZOTT:1. cikkAz Európai Közösség és a Marokkói Királyság között létrejött, a tudományos és műszaki együttműködésről szóló megállapodást az Európai Gazdasági Közösség nevében a Tanács jóváhagyja.A megállapodás szövegét csatolták e határozathoz.2. cikkA megállapodás [2] 7. cikkében előírt értesítést a Közösség nevében a Tanács elnöke küldi meg.Kelt Brüsszelben, 2003. december 22-én.a Tanács részérőlaz elnökA. Matteoli[1] 2003. december 4-i vélemény (a Hivatalos Lapban még nem tették közzé).[2] A megállapodás hatálybalépésének napját a Tanács Főtitkársága az Európai Unió Hivatalos Lapjában teszi közzé.--------------------------------------------------


title: A Politikai és Biztonsági Bizottság Atalanta/1/2008 határozata ( 2008. november 18. ) a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az európai uniós erők parancsnokának kinevezéséről

text:
               27.11.2008

               HU

               Az Európai Unió Hivatalos Lapja

               L 317/24

      A POLITIKAI ÉS BIZTONSÁGI BIZOTTSÁG ATALANTA/1/2008 HATÁROZATA

   (2008. november 18.)
   a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez (Atalanta) az európai uniós erők parancsnokának kinevezéséről
   (2008/888/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 25. cikke harmadik bekezdésére,
   tekintettel a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai műveletről szóló, 2008. november 10-i 2008/851/KKBP tanácsi együttes fellépésre (1) (Atalanta), és különösen annak 6. cikkére,
   mivel:

               (1)

               A 2008/851/KKBP együttes fellépés 6. cikke értelmében a Tanács felhatalmazta a Politikai és Biztonsági Bizottságot (PBB) további utólagos határozatok meghozatalára az európai uniós erők főparancsnokának kinevezésére vonatkozóan.

               (2)

               Az Európai Unió műveleti parancsnoka ajánlotta, hogy Antonios PAPAIOANNOU sorhajóskapitányt nevezzék ki az Európai Unió új műveleti parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez.

               (3)

               Az Európai Unió Katonai Bizottsága támogatta ezt az ajánlást.

               (4)

               Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 6. cikke értelmében Dánia nem vesz részt az Unió védelmi vonatkozású határozatainak és fellépéseinek kidolgozásában és végrehajtásában,

         A KÖVETKEZŐKÉPPEN HATÁROZOTT:
   1. cikk
   Antonios PAPAIOANNOU sorhajóskapitányt kinevezik az európai uniós erők parancsnokává a Szomália partjainál folytatott kalóztámadásoktól és fegyveres rablásoktól való elrettentéshez, azok megelőzéséhez és visszaszorításához való hozzájárulás céljából folytatott európai uniós katonai művelethez.
   2. cikk
   Ez a határozat 2008. november 18-án lép hatályba.

      Kelt Brüsszelben, 2008. november 18-án.

            a Politikai és Biztonsági Bizottság részéről

            az elnök

         C. ROGER

      (1)  HL L 301., 2008.11.12., 33. o.


title: Az Európai Parlament Elnökségének határozata ( 2010. december 13. és 2011. február 14. ) az európai parlamenti képviselők statútumának alkalmazási szabályainak módosításáról

text:
               16.2.2011

               HU

               Az Európai Unió Hivatalos Lapja

               C 49/2

         AZ EURÓPAI PARLAMENT ELNÖKSÉGÉNEK HATÁROZATA
   (2010. december 13. és 2011. február 14.)
   az európai parlamenti képviselők statútumának alkalmazási szabályainak módosításáról
   2011/C 49/02
   AZ EURÓPAI PARLAMENT ELNÖKSÉGE,
   tekintettel az Európai Unió működéséről szóló szerződésre és különösen annak 223. cikke (2) bekezdésére,
   tekintettel az európai parlamenti képviselők statútumára (1),
   tekintettel az Európai Parlament eljárási szabályzatának 8. és 23. cikkére,
   mivel:

               (1)

               Az európai parlamenti képviselők statútumának alkalmazási szabályai (2) („az alkalmazási szabályok”) értelmében az Elnökség a parlamenti asszisztensi juttatást szükség esetén évente indexálja az Eurostat által a tagállamok nemzeti statisztikai hivatalaival egyetértésben, az Európai Unió tisztviselőinek a 259/68/EGK, Euratom, ESZAK rendeletben (3) lefektetett személyzeti szabályzata 65. cikkének megfelelően felállított közös index alapján. Ez az indexálás visszamenőleges hatállyal az indexált év júliusától alkalmazandó. Az eljárás célja annak biztosítása, hogy a parlamenti asszisztensi juttatás igazodjon az akkreditált asszisztensek munkabérének változásaihoz. A Tanács az 1190/2010/EU, Euratom rendelettel (4) módosította az 1296/2009/EU, Euratom rendeletet (5), figyelembe véve a Bíróság C-40/10. sz. ügyben hozott ítéletét (6), és 2009. július 1-jei hatállyal kiigazította az Európai Unió tisztviselői és egyéb alkalmazottai díjazását és nyugdíját, valamint az azokra alkalmazott korrekciós együtthatókat. Ezért a parlamenti asszisztensi juttatást 2009. július 14-i hatállyal ennek megfelelően ki kell igazítani. A változás következtében a parlamenti asszisztensi juttatásnak az Európai Unió 2010-es pénzügyi évre szóló 1. számú költségvetés-módosításában (7) elfogadott megnövelt összegét is ki kell igazítani, és az új összeget az eredeti emeléssel azonos időponttól kezdődően, azaz 2010. május 1-jétől kell alkalmazni. A Tanács az 1239/2010/EU rendelettel (8)2010. július 1-jétől kezdődő hatállyal kiigazította az Európai Unió tisztviselői és egyéb alkalmazottai díjazását és nyugdíját, valamint az azokra alkalmazott korrekciós együtthatókat. Ezért a parlamenti asszisztensi juttatást 2010. július 1-jei hatállyal ennek megfelelően ki kell igazítani.

               (2)

               Az alkalmazási szabályok arról is rendelkeznek, hogy az Elnökség a képviselők útiköltség-térítését, általános költségtérítését és napidíját legfeljebb az Európai Uniónak az előző év októberében megállapított és az Eurostat által közzétett éves inflációja mértékének megfelelően indexálhatja. A 2009. november 1. és 2010. október 31. közötti időszakra vonatkozó inflációs ráta az Eurostat 2010. november 16-i közleménye szerint 2,3 % volt. Ezeket az új számadatokat 2011. január 1-jétől kell alkalmazni.

         ELFOGADTA EZT A HATÁROZATOT:
   1. cikk
   Az alkalmazási szabályok a következőképpen módosulnak:

               1.

               A 15. cikk c) pontja helyébe a következő szöveg lép:

                           „c)

                           személygépkocsival történő utazás esetén 0,50 EUR/km, valamint adott esetben a kompátkelés vagy hasonló szállítás költségei.”;

               2.

               A 20. cikk (1) bekezdésének a) pontja helyébe a következő szöveg lép:

                           „a)

                           a megtett út első 50 km-ére: 22,51 EUR;”;

               3.

               A 22. cikk a következőképpen módosul:

                           a)

                           Az (1) bekezdés helyébe a következő szöveg lép:
                           „1.   A 10. cikk (1) bekezdésének b) pontjában meghatározott utazások során felmerült költségekre (»egyéb útiköltség«) vonatkozó éves költségtérítés maximális összege 4 243 EUR.”;

                           b)

                           a (3) bekezdés első albekezdésének helyébe a következő szöveg lép:
                           „3.   Az éves költségtérítés maximális összege azon utakkal összefüggésben, amelyek keretében a bizottsági vagy albizottsági elnökök bizottságuk vagy albizottságuk hatáskörébe tartozó, európai érdekű és parlamenti dimenzióval is rendelkező ügyekkel kapcsolatos konferenciákra vagy rendezvényekre utaznak, 4 243 EUR. A részvételhez azonban a Parlament elnökének előzetes jóváhagyását kell kérni, amelyre a fent említett maximális keret erejéig a rendelkezésre álló források ellenőrzését követően kerül sor.”;

               4.

               A 24. cikk (2) bekezdésének helyébe a következő szöveg lép:
               „2.   Ha a hivatalos tevékenység a Közösség területén zajlik, a képviselők átalánypótlékra jogosultak, melynek összege 304 EUR.”;

               5.

               A 26. cikk (2) bekezdésének helyébe a következő szöveg lép:
               „2.   A 25. cikk jogcímén alkalmazott költségtérítés megállapított havi összege 4 299 EUR.”;

               6.

               A 33. cikk (4) bekezdésének helyébe a következő szöveg lép:
               „4.   A 34. cikk szerinti munkatársakra vonatkozó havi költségtérítés legmagasabb összege 18 189 EUR. Ez az összeg 2010. május 1-jei hatállyal 19 689 EUR-ra módosul. Ez az összeg 2010. július 1-jei hatállyal 19 709 EUR-ra módosul.”;

         2. cikk
   1.   Ez a határozat az Európai Unió Hivatalos Lapjában való kihirdetését követő napon lép hatályba.
   2.   Az 1. cikk 1–5. pontját 2011. január 1-jétől kell alkalmazni.
   3.   Az 1. cikk 6. pontját 2009. július 14-től kell alkalmazni.

      (1)  Az Európai Parlament 2005. szeptember 28-i 2005/684/EK, Euratom határozata az európai parlamenti képviselők statútumának elfogadásáról (HL L 262., 2005.10.7., 1. o.).

      (2)  Az Európai Parlament Elnökségének határozata (2008. május 19. és július 9.) az Európai Parlament tagjainak statútumára vonatkozó végrehajtási intézkedésekről (HL C 159., 2009.7.13., 1. o.).

      (3)  HL L 56., 1968.3.4., 1. o.

      (4)  HL L 333., 2010.12.17., 1. o.

      (5)  A Tanács 2009. december 23-i 1296/2009/EU, Euratom rendelete az Európai Unió tisztviselői és egyéb alkalmazottai díjazásának és nyugdíjának, valamint az azokra alkalmazott korrekciós együtthatóknak 2009. július 1-jétől kezdődő hatállyal történő kiigazításáról (HL L 348., 2009.12.29., 10. o.).

      (6)  A C-40/10. számú, Bizottság kontra Tanács ügyben hozott 2010. november 24-i ítélet (a Bírósági Határozatok Tárában még nem tették közzé).

      (7)  HL L 183., 2010.7.16., 1. o.

      (8)  HL L 338., 2010.12.22., 1. o.


title: 2009/336/EK: A Bizottság határozata ( 2009. április 20. ) az 58/2003/EK tanácsi rendelet alkalmazásában az oktatási, audiovizuális és kulturális területen működő közösségi programok irányítására az Európai Oktatási, Audiovizuális és Kulturális Ügynökség létrehozásáról

text:
               21.4.2009

               HU

               Az Európai Unió Hivatalos Lapja

               L 101/26

      A BIZOTTSÁG HATÁROZATA

   (2009. április 20.)
   az 58/2003/EK tanácsi rendelet alkalmazásában az oktatási, audiovizuális és kulturális területen működő közösségi programok irányítására az Európai Oktatási, Audiovizuális és Kulturális Ügynökség létrehozásáról
   (2009/336/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról szóló, 2002. december 19-i 58/2003/EK tanácsi rendeletre (1) és különösen annak 3. cikke (1) bekezdésére,
   mivel:

               (1)

               A Bizottság a 2005/56/EK bizottsági határozattal (2) létrehozta az Európai Oktatási, Audiovizuális és Kulturális Végrehajtó Ügynökséget (a továbbiakban: ügynökség), amelyet az oktatási, audiovizuális és kulturális területen megvalósuló közösségi programok irányításával bízott meg.

               (2)

               Ezt követően a Bizottság több ízben módosította az ügynökség megbízatását, kiterjesztve azt új projektek és programok irányítására.

               (3)

               Mivel újabb módosításokra kerül sor, az egyértelműség érdekében célszerű e határozatot a 2005/56/EK határozat helyébe léptetni.

               (4)

               Az 58/2003/EK rendelet felhatalmazza a Bizottságot, hogy a rendeletben megállapított alapszabállyal összhangban végrehajtó ügynökségeket hozzon létre, és ezeket egy vagy több közösségi program irányítására vonatkozó bizonyos feladatokkal megbízza.

               (5)

               A végrehajtó ügynökség létrehozásának célja lehetővé tenni a Bizottság számára, hogy elsődleges, külső szervre át nem ruházható tevékenységeire tudjon összpontosítani anélkül, hogy elveszítené az ilyen végrehajtó ügynökségek által végzett tevékenységek feletti végső befolyást, ellenőrzést és felelősséget.

               (6)

               Az oktatási, audiovizuális és kulturális területen működő programok egyes centralizált részeinek az irányítása projektek technikai jellegű végrehajtását célozza, amihez nem szükséges politikai jellegű döntéshozatal, és a projekt ciklusának teljes időtartama alatt magas szintű technikai és pénzügyi szakértelmet igényel.

               (7)

               E programok végrehajtásával kapcsolatos feladatoknak egy végrehajtó ügynökségre való átruházása egyrészt – a Bizottság szolgálatainak hatáskörébe tartozó – programozási szakaszok és finanszírozási döntések elfogadásának, másrészt a projektek – végrehajtó ügynökségre bízható – végrehajtásának az egyértelmű különválasztása alapján történik.

               (8)

               A végrehajtó ügynökség felállítása nem módosítja a különböző programok értelmében előírt fellépések egyes fázisai irányításának átruházását a Tanácstól a Bizottságnak, sem az egyes programok tekintetében az irányítási feladatok átruházását nemzeti ügynökségeknek.

               (9)

               Az e tekintetben elvégzett költség-haszon elemzés arra az eredményre vezetett, hogy egy végrehajtó ügynökség bevonása kulturális, audiovizuális és oktatási területen indított programok egyes központosított részeinek az irányításába az egyéb rendelkezésre álló alternatívák közül a legelőnyösebbet jelenti úgy pénzügyi, mint nem pénzügyi szempontból.

               (10)

               A harmadik országokkal történő együttműködésen keresztül a felsőoktatás minőségének javítására és az interkulturális megértés előmozdítására irányuló program (Erasmus Mundus) az ügynökség jelenlegi megbízatásának részét képezi; E program 2008. december 31-én hatályát vesztette, a 2009. január 1. és 2013. december 31. közötti időszakra a harmadik országokkal történő együttműködésen keresztül a felsőoktatás minőségének javítására és az interkulturális megértés előmozdítására irányuló Erasmus Mundus 2009–2013 cselekvési program lépett a helyébe (a továbbiakban: Erasmus Mundus II. program).

               (11)

               A Bizottság által 2009 februárjában véglegesített külső értékelés rámutatott, hogy az ügynökség a legjobb megoldás az Erasmus Mundus II. program irányítására. Az értékelés ezért azt ajánlotta, hogy az ügynökség megbízatását e program irányítására is terjesszék ki.

               (12)

               Az 1653/2004/EK bizottsági rendelet (3) az 58/2003/EK rendelet alkalmazásában – megállapítja a végrehajtó ügynökségekre alkalmazandó szabványos pénzügyi szabályozást.

               (13)

               Az e határozatban előírt rendelkezések összhangban vannak a végrehajtó ügynökségek bizottságának véleményével.

               (14)

               A 2005/56/EK határozatot ezért hatályon kívül kell helyezni,

         A KÖVETKEZŐKÉPPEN HATÁROZOTT:
   1. cikk
   Az ügynökség létrehozása
   (1)   Az oktatási, audiovizuális és kulturális területen folytatott közösségi tevékenység irányítására végrehajtó ügynökség (a továbbiakban: az ügynökség) létesül, amelynek alapszabályát és fő működési szabályait az 58/2003/EK rendelet határozza meg.
   (2)   Az ügynökség elnevezése: Oktatási, Audiovizuális és Kulturális Végrehajtó Ügynökség.
   2. cikk
   Székhely
   Az ügynökség székhelye Brüsszel.
   3. cikk
   Időtartam
   Az ügynökséget 2005. január 1-jén kezdődő, határozott időtartamra hozzák létre, amely 2015. december 31-én ér véget.
   4. cikk
   Célkitűzések és feladatok
   (1)   Az ügynökség a következő közösségi programok egyes részeinek az irányításáért felelős:

               1.

               a 3906/89/EGK tanácsi rendelettel (4) előírt, egyes közép- és kelet-európai országoknak nyújtott gazdasági támogatásra (PHARE) vonatkozó rendelkezések alapján finanszírozható projektek a felsőoktatás területén;

               2.

               a 95/563/EK tanácsi határozattal (5) jóváhagyott, az európai audiovizuális alkotások létrehozásának és terjesztésének ösztönzésére irányuló program (Média II. – alkotás és terjesztés, 1996–2000);

               3.

               a 95/564/EK tanácsi határozattal (6) jóváhagyott képzési program az európai audiovizuális műsorkészítő ágazatban működő szakemberek számára (Média II – oktatás, 1996–2000);

               4.

               a 253/2000/EK európai parlamenti és tanácsi határozattal (7) jóváhagyott Socrates közösségi oktatási cselekvési program (2000–2006) második szakasza;

               5.

               az 1999/382/EK tanácsi határozattal (8) jóváhagyott Leonardo da Vinci közösségi szakképzési cselekvési program (2000–2006) második szakasza;

               6.

               az 1031/2000/EK európai parlamenti és tanácsi határozattal (9) jóváhagyott Ifjúság közösségi cselekvési program (2000–2006);

               7.

               az 508/2000/EK európai parlamenti és tanácsi határozattal (10) jóváhagyott Kultúra 2000 program (2000–2006);

               8.

               a 99/2000/EK, Euratom tanácsi rendeletben (11) meghatározott, a kelet-európai és közép-ázsiai partnerállamoknak történő segítségnyújtásra vonatkozó rendelkezések alapján finanszírozható projektek a felsőoktatás területén (2000–2006);

               9.

               a 2666/2000/EK tanácsi rendelet (12) keretében jóváhagyott, az Albániának, Bosznia és Hercegovinának, Horvátországnak, Macedónia Volt Jugoszláv Köztársaságnak, Montenegrónak, Szerbiának és Koszovónak nyújtandó támogatás rendelkezései alapján finanszírozható projektek a felsőoktatás területén (ENBTH 1244) (2000–2006);

               10.

               a 2698/2000/EK tanácsi rendelettel (13) jóváhagyott, az euro-mediterrán partnerség (Meda) keretében végrehajtott gazdasági és társadalmi szerkezeti reformokat kísérő pénzügyi és műszaki intézkedésekre vonatkozó rendelkezések alapján finanszírozható projektek a felsőoktatás területén;

               11.

               az Európai Felsőoktatási Együttműködési Programnak az 1999/311/EK tanácsi határozattal (14) jóváhagyott harmadik szakasza (Tempus III) (2000–2006);

               12.

               a 2001/196/EK tanácsi határozattal (15) jóváhagyott, az Európai Közösség és az Amerikai Egyesült Államok között a felsőoktatásban, a szakoktatásban és a szakképzésben történő együttműködésre irányuló program megújításáról (2001–2005) szóló megállapodás rendelkezései alapján finanszírozható projektek;

               13.

               a 2001/197/EK tanácsi határozattal (16) jóváhagyott, az Európai Közösség és Kanada kormánya között felsőoktatási és képzési együttműködési program megújításáról (2001–2005) szóló megállapodás rendelkezései alapján finanszírozható projektek;

               14.

               a 2000/821/EK tanácsi határozattal (17) jóváhagyott program az európai audiovizuális művek fejlesztésének előmozdítására (MEDIA Plusz – Fejlesztés, Forgalmazás és Promóció, 2001–2006);

               15.

               a 163/2001/EK európai parlamenti és tanácsi határozattal (18) jóváhagyott képzési program az európai audiovizuális műsorkészítő ágazatban működő szakemberek számára (MEDIA Oktatás) (2001–2006);

               16.

               a 2318/2003/EK európai parlamenti és tanácsi határozattal (19) jóváhagyott többéves program (2004–2006) az információs és kommunikációs technológiák (IKT) hatékony integrálására az európai oktatási és szakképzési rendszerekbe (elektronikus tanulási program/e-learning);

               17.

               a 2004/100/EK tanácsi határozattal (20) jóváhagyott közösségi program az aktív európai polgárság (a polgári részvétel) támogatására (2004–2006);

               18.

               a 790/2004/EK európai parlamenti és tanácsi határozattal (21) jóváhagyott közösségi cselekvési program az ifjúságpolitika terén európai szintű tevékenységet folytató szervezetek előmozdítására (2004–2006);

               19.

               a 791/2004/EK európai parlamenti és tanácsi határozattal (22) jóváhagyott közösségi cselekvési program az oktatás és a képzés terén európai szintű tevékenységet folytató szervezetek támogatására, illetve meghatározott tevékenységek előmozdítására (2004–2006);

               20.

               a 792/2004/EK európai parlamenti és tanácsi határozattal (23) jóváhagyott közösségi cselekvési program a kultúra terén európai szintű tevékenységet folytató szervezetek előmozdítására (2004–2006);

               21.

               a 2317/2003/EK európai parlamenti és tanácsi határozattal (24) jóváhagyott program a harmadik országokkal történő együttműködésen keresztül a felsőoktatás minőségének javítására és az interkulturális megértés előmozdítására irányuló program (Erasmus Mundus) létrehozására (2004–2008);

               22.

               a 2006/910/EK tanácsi határozattal (25) jóváhagyott, az Európai Közösség és az Amerikai Egyesült Államok között a felsőoktatásban, a szakoktatásban és a szakképzésben történő együttműködésre irányuló program (2006–2013) megújításáról szóló megállapodás rendelkezései alapján finanszírozható projektek;

               23.

               a 2006/964/EK tanácsi határozattal (26) jóváhagyott, az Európai Közösség és Kanada kormánya közötti, a felsőoktatás, a képzés és az ifjúság területén történő együttműködés keretének (2006–2013) létrehozásáról szóló megállapodás rendelkezései alapján finanszírozható projektek;

               24.

               az 1720/2006/EK európai parlamenti és tanácsi határozattal (27) jóváhagyott, az egész életen át tartó tanulás (Lifelong Learning) terén létrehozott cselekvési program (2007–2013);

               25.

               az 1855/2006/EK európai parlamenti és tanácsi határozattal (28) jóváhagyott Kultúra program (2007–2013);

               26.

               az 1904/2006/EK európai parlamenti és tanácsi határozattal (29) jóváhagyott, az aktív európai polgárságot támogató Európa a polgárokért című program (2007–2013);

               27.

               az 1719/2006/EK európai parlamenti és tanácsi határozattal (30) jóváhagyott „Cselekvő ifjúság” program (2007–2013);

               28.

               az 1718/2006/EK európai parlamenti és tanácsi határozattal (31) jóváhagyott, az európai audiovizuális ágazatot támogató program (MEDIA 2007) (2007–2013);

               29.

               az 1298/2008/EK európai parlamenti és tanácsi határozattal (32) jóváhagyott program a harmadik országokkal történő együttműködésen keresztül a felsőoktatás minőségének javítására és az interkulturális megértés előmozdítására irányuló program (Erasmus Mundus) létrehozására (2009–2013);

               30.

               a 443/92/EGK tanácsi rendelet (33) keretében jóváhagyott, az ázsiai fejlődő országokkal folytatott gazdasági együttműködési támogatás rendelkezései alapján finanszírozható projektek a felsőoktatás területén;

               31.

               az 1085/2006/EK tanácsi rendelettel (34) létrehozott előcsatlakozási támogatási eszközzel (IPA) finanszírozható projektek a felsőoktatás és az ifjúság területén;

               32.

               az 1638/2006/EK európai parlamenti és tanácsi rendelettel (35) létrehozott európai szomszédsági és partnerségi eszköz rendelkezései alapján finanszírozható projektek a felsőoktatás területén;

               33.

               az 1905/2006/EK európai parlamenti és tanácsi rendelettel (36) létrehozott fejlesztési együttműködés finanszírozási eszközével finanszírozható projektek a felsőoktatás területén;

               34.

               az 1934/2006/EK tanácsi rendelettel (37) létrehozott, az iparosodott és egyéb, magas jövedelmű országokkal és területekkel folytatott együttműködés finanszírozási eszközével finanszírozható projektek a felsőoktatás és az ifjúságpolitika területén;

               35.

               a Luxemburgban 2005. június 25-én aláírt megállapodással (2005/599/EK tanácsi határozat (38) módosított, Cotonouban 2000. június 23-án, egyrészről az Afrikai, Karibi és Csendes-óceáni Államok Csoportjának tagjai, másrészről az Európai Közösség és tagállamai között aláírt partnerségi megállapodás (2003/159/EK tanácsi határozat (39)) alkalmazásában az Európai Fejlesztési Alap forrásaival finanszírozható projektek a felsőoktatás területén.

         (2)   Az (1) bekezdésben említett közösségi programok részeinek irányítása keretében az ügynökség az alábbi feladatok elvégzéséért lesz felelős:

               a)

               a ráruházott közösségi programok végrehajtása keretében a projektek irányítása azok teljes időtartama alatt, a Bizottság által oktatási, audiovizuális és a kulturális területen elfogadott, a támogatások és közbeszerzések szempontjából finanszírozási határozatként működő éves munkaprogram alapján, vagy a Bizottság által elfogadott specifikus finanszírozási határozatok alapján, továbbá az ezekkel kapcsolatos ellenőrzések, a Bizottság által átruházott hatáskörben meghozva az ehhez szükséges döntéseket;

               b)

               a költségvetés végrehajtásához szükséges bevételi és kiadási dokumentumok elfogadása és a Bizottság által átruházott hatáskörben a közösségi programok végrehajtásához szükséges néhány vagy minden művelet végrehajtása és különösen azoké, amelyek a támogatások és a beszerzések odaítélésére vonatkoznak;

               c)

               a közösségi programok megvalósításához nyújtott útmutatáshoz szükséges minden információ összegyűjtése, elemzése és a Bizottsághoz való eljuttatása;

               d)

               az európai oktatási információs hálózat (Eurydice) közösségi szinten történő megvalósítása az információk összegyűjtése, elemzése és terjesztése, valamint tanulmányok és kiadványok készítése céljából.

         (3)   Az 58/2003/EK rendelet 2. cikke értelmében a Bizottság – a végrehajtó ügynökségek bizottsága véleményének alapján – megbízhatja az ügynökséget ugyanilyen jellegű feladatok ellátásával az (1) bekezdésben felsoroltakon kívüli, más oktatási, audiovizuális és kulturális területen működő közösségi programok keretében is.
   (4)   A Bizottság hatáskör-átruházási határozata részletesen meghatározza az ügynökségre rábízott feladatok összességét, és azt az ügynökségre rábízott esetleges további feladatok szerint kiigazítják. A határozatot tájékoztatásul megkapja a végrehajtó ügynökségek bizottsága.
   5. cikk
   Szervezeti felépítés
   (1)   Az ügynökséget egy irányítóbizottság és egy igazgató vezeti, akiket a Bizottság nevez ki.
   (2)   Az irányítóbizottság tagjainak kinevezése két évre szól.
   (3)   Az ügynökség igazgatójának kinevezése elvileg négy évre szól. Az igazgató megbízatásának időtartama figyelembe veszi azon közösségi programok végrehajtásának tervezett időtartamát, amelyek irányítását az ügynökségre átruházták.
   6. cikk
   Pénzügyi támogatás
   Bármely egyéb bevétel sérelme nélkül az ügynökség a működéséhez az Európai Unió általános költségvetésében szereplő pénzügyi támogatásban és az Európai Fejlesztési Alap forrásaiban részesül. E pénzügyi támogatást és e forrásokat a 4. cikk (1) bekezdésében említett programok és adott esetben a végrehajtásukban a 4. cikk (3) bekezdése alapján az ügynökségre bízott más közösségi programok finanszírozási keretéből fizetik.
   7. cikk
   Ellenőrzés és végrehajtási jelentés
   Az ügynökség felett az ellenőrzést a Bizottság gyakorolja, és az ügynökségnek rendszeresen be kell számolnia a rábízott feladatok végrehajtásáról, a hatáskör-átruházási jogi aktusban meghatározott módon és gyakorisággal.
   8. cikk
   A működési költségvetés végrehajtása
   Az ügynökség költségvetésének végrehajtása az 1653/2004/EK rendelet rendelkezései szerint történik.
   9. cikk
   Hatályon kívül helyezés
   A 2005/56/EK határozat hatályát veszti.

      A hatályon kívül helyezett határozatra történő hivatkozásokat e határozatra történő hivatkozásokként kell tekinteni.
      Kelt Brüsszelben, 2009. április 20-án.

            a Bizottság részéről

         Ján FIGEĽ

            a Bizottság tagja

      (1)  HL L 11., 2003.1.16., 1. o.

      (2)  HL L 24., 2005.1.27., 35. o.

      (3)  HL L 297., 2004.9.22., 6. o.

      (4)  HL L 375., 1989.12.23., 11. o.

      (5)  HL L 321., 1995.12.30., 25. o.

      (6)  HL L 321., 1995.12.30., 33. o.

      (7)  HL L 28., 2000.2.3., 1. o.

      (8)  HL L 146., 1999.6.11., 33. o.

      (9)  HL L 117., 2000.5.18., 1. o.

      (10)  HL L 63., 2000.3.10., 1. o.

      (11)  HL L 12., 2000.1.18., 1. o.

      (12)  HL L 306., 2000.12.7., 1. o.

      (13)  HL L 311., 2000.12.12., 1. o.

      (14)  HL L 120., 1999.5.8., 30. o.

      (15)  HL L 71., 2001.3.13., 7. o.

      (16)  HL L 71., 2001.3.13., 15. o.

      (17)  HL L 336., 2000.12.30., 82. o.

      (18)  HL L 26., 2001.1.27., 1. o.

      (19)  HL L 345., 2003.12.31., 9. o.

      (20)  HL L 30., 2004.2.4., 6. o.

      (21)  HL L 138., 2004.4.30., 24. o.

      (22)  HL L 138., 2004.4.30., 31. o.

      (23)  HL L 138., 2004.4.30., 40. o.

      (24)  HL L 345., 2003.12.31., 1. o.

      (25)  HL L 346., 2006.12.9., 33. o.

      (26)  HL L 397., 2006.12.30., 14. o.

      (27)  HL L 327., 2006.11.24., 45. o.

      (28)  HL L 372., 2006.12.27., 1. o.

      (29)  HL L 378., 2006.12.27., 32. o.

      (30)  HL L 327., 2006.11.24., 30. o.

      (31)  HL L 327., 2006.11.24., 12. o.

      (32)  HL L 340., 2008.12.19., 83. o.

      (33)  HL L 52., 1992.2.27., 1. o.

      (34)  HL L 210., 2006.7.31., 82. o.

      (35)  HL L 310., 2006.11.9., 1. o.

      (36)  HL L 378., 2006.12.27., 41. o.

      (37)  HL L 405., 2006.12.30., 41. o.; helyesbítve: HL L 29., 2007.2.3., 16. o.

      (38)  HL L 209., 2005.8.11., 26. o.

      (39)  HL L 65., 2003.3.8., 27. o.


title: A Tanács (EU) 2016/554 határozata (2016. április 5.) a Régiók Bizottságának a Francia Köztársaság által javasolt kilenc tagja kinevezéséről

text:
               9.4.2016

               HU

               Az Európai Unió Hivatalos Lapja

               L 95/15

         A TANÁCS (EU) 2016/554 HATÁROZATA
   (2016. április 5.)
   a Régiók Bizottságának a Francia Köztársaság által javasolt kilenc tagja kinevezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 305. cikkére,
   tekintettel a francia kormány javaslatára,
   mivel:

               (1)

               A Tanács 2015. január 26-án, 2015. február 5-én, illetve 2015. június 23-án elfogadta a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről szóló (EU) 2015/116 (1), (EU) 2015/190 (2), illetve (EU) 2015/994 (3) határozatot.

               (2)

               Claude GEWERC, Annabelle JAEGER, Charles MARZIANI, Pierrick MASSIOT, René SOUCHON és Bernard SOULAGE hivatali idejének lejártát követően a Régiók Bizottsága hat tagjának helye megüresedett.

               (3)

               A Régiók Bizottsága három tagjának helye megüresedett, miután lejárt az a mandátum, amelynek alapján François DECOSTER-t (Conseiller régional du Nord-Pas-de-Calais), Pascal MANGIN-t (Conseiller régional d'Alsace) és Stéphan ROSSIGNOL-t (Conseiller régional du Languedoc-Roussilon) tagnak javasolták,

         ELFOGADTA EZT A HATÁROZATOT:
   1. cikk
   A Tanács a hivatali idő hátralévő részére, azaz 2020. január 25-ig, a Régiók Bizottságába a következő személyeket nevezi ki:

               —

               Isabelle BOUDINEAU, Vice-présidente du Conseil régional Aquitaine-Poitou-Charente-Limousin,

               —

               Martine CALDEROLI-LOTZ, Conseillère régionale du Conseil régional Alsace-Champagne-Ardenne-Lorraine,

               —

               Christophe CLERGEAU, Conseiller régional du Conseil régional Pays-de-la-Loire,

               —

               François DECOSTER, Vice-président du Conseil régional Nord-Pas-de-Calais-Picardie (megbízatás változása),

               —

               Mélanie FORTIER, Conseillère régionale du Conseil régional Centre-Val-de-Loire,

               —

               Pascal MANGIN, Conseiller régional du Conseil régional Alsace-Champagne-Ardenne-Lorraine (megbízatás változása),

               —

               Marie-Antoinette MAUPERTUIS, Conseillère exécutive de la Collectivité territoriale de Corse,

               —

               Stéphan ROSSIGNOL, Conseiller régional du Conseil régional Languedoc-Roussillon-Midi-Pyrénées (megbízatás változása),

               —

               Thierry SOLERE, Conseiller régional du Conseil régional Ile-de-France.

         2. cikk
   Ez a határozat az elfogadásának napján lép hatályba.

      Kelt Brüsszelben, 2016. április 5-én.

            a Tanács részéről

            az elnök

         A.G. KOENDERS

      (1)  A Tanács 2015. január 26-i (EU) 2015/116 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 20., 2015.1.27., 42. o.).

      (2)  A Tanács 2015. február 5-i (EU) 2015/190 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 31., 2015.2.7., 25. o.).

      (3)  A Tanács 2015. június 23-i (EU) 2015/994 határozata a Régiók Bizottsága tagjainak és póttagjainak a 2015. január 26-tól2020. január 25-ig tartó időszakra történő kinevezéséről (HL L 159., 2015.6.25., 70. o.).